Janet de ke: “Ngɛ ye papaa gbenɔ se bɔɔ pɛ ɔ, ye huno de mi ke e na yo kpa. Be bɔɔ se ɔ, e mwɔɔ e níhi nɛ e je i kɛ lɛ wa bimɛ enyɔ ɔmɛ a he. Ligbi nɛ e maa je ɔ po e sɛ wɔ.” Janet ná ní tsumi, se e hiɔwo ɔ sui lɛ kɛ jokuɛ ɔmɛ a nɔ hyɛmi. Pi sika he nyagba pɛ nɛ e kɛ kpe ejakaa, e de ke, “blɔ nya ní tsumi ngua nɛ ba fɔ si ngɛ ye nɔ jamɛ a be ɔ mi ɔ ha nɛ i pee yeyeeye wawɛɛ. E dɔ mi kaa i nyɛ we nɛ ma hyɛ ye bimɛ ɔmɛ a nɔ kaa bɔ nɛ fɔli komɛ peeɔ ɔ. Amlɔ nɛ ɔ po ɔ, i haoɔ ngɛ bɔ nɛ nihi naa i kɛ ye bimɛ ɔmɛ ha a he. I li kaa nihi susuɔ kaa i piɛ he nɛ ye gba a puɛ ɔ lo.”
Sɔlemi ye bua Janet nɛ e nyɛ nɛ e ye e he nɔ, nɛ huɛ bɔmi nɛ ngɛ e kɛ Mawu a kpɛti ɔ mi wa. “Ke e su nyɔ mi nɛ je mi jɔ dii ɔ, jamɛ a be ɔ mi nɛ i haoɔ wawɛɛ. Ke i sɔle nɛ i kane Baiblo ɔ, i nyɛɛ nɛ i hwɔɔ mahe. Ngmami nɛ woɔ ye bua wawɛɛ ji, Filipi Bi 4:6, 7: ‘Nyɛ ko hao ngɛ nɔ́ ko nɔ́ ko he; se mohu nɔ́ tsuaa nɔ́ mi ɔ, nyɛɛ kɛ sɔlemi, kɛ pɛɛ kpami, kɛ sina nɛ wo nyɛ hiami ní ɔmɛ a ta ha Mawu. Nɛ Mawu he jɔmi nɛ pã adesa juɛmi tsuo ɔ maa bu nyɛ tsui, kɛ nyɛ juɛmi he.’ I sɔle nyɔnyɔɔnyɔ si abɔ, nɛ i na kaa Yehowa to ye tsui nɔ nine.”
Munyuhi nɛ woɔ nɔ bua nɛ Yesu tu ngɛ e Yoku ɔ Nɔ Fiɛɛmi ɔ mi ɔ kɔɔ nyagbahi slɔɔtohi nɛ waa kɛ ma nyɛ maa kpe ɔ he. Yesu de ke: “Loko nyɛ ma de ke nyɛ ngɛ nyɛ Tsɛ ɔ nɔ́ ko bie ɔ, lɛɛ e le níhi nɛ hia nyɛ ɔ momo.” (Mateo 6:8) Se kɛ̃ ɔ, e sa nɛ wa bi lɛ wa hiami níhi. Sɔlemi ji nɔ́ titli nɛ ma ha nɛ waa ‘hɛ wɔ kɛ su Mawu he.’ Kɛkɛ ɔ, ‘Mawu hu maa hɛ kɛ su wa he.’
Ngɛ anɔkuale mi ɔ, ke wa sɔle ngɛ wa nyagbahi a he ɔ, pi wa tsui pɛ nɛ nɔɔ wa mi. Yehowa “buɔ” nihi nɛ a kɛ hemi kɛ yemi sɔleɔ ɔ tue, nɛ e yeɔ bua mɛ. (La 65:2) Enɛ ɔ he nɛ Yesu de e se nyɛɛli kaa a ‘sɔle daa, nɛ a kɔni mi kó wo nyu’ ɔ nɛ. (Luka 18:1) E sa nɛ waa ya nɔ nɛ wa bi Mawu blɔ tsɔɔmi kɛ e yemi kɛ buami, nɛ wa ná nɔ mi mami kaa e maa bu wɔ tue. E sɛ nɛ wa yi mi nɛ pee wɔ enyɔɔnyɔ kɔkɔɔkɔ ngɛ yemi kɛ buami nɛ Mawu kɛ ma ha wɔ ɔ he. Ke waa kɛ ga womi nɛ ji, “nyɛɛ sɔle be tsuaa be” ɔ tsuɔ ní ɔ, e tsɔɔ kaa wa ngɛ hemi kɛ yemi nɛ mi wa.
NƆ́ NƐ HEMI KƐ YEMI TSƆƆ NITSƐNITSƐ
Mɛni ji hemi kɛ yemi? Hemi kɛ yemi biɔ nɛ waa “le” Mawu saminya. (Yohane 17:3) Loko wa maa le Mawu ɔ, kekleekle ɔ, e sa nɛ waa kase Baiblo ɔ, konɛ waa le e susumihi ngɛ níhi a he. Ke o kase Baiblo ɔ, o maa na kaa Mawu naa wa ti nɔ tsuaa nɔ, nɛ e suɔ nɛ e ye bua wɔ. Se Mawu he ní nɛ wa maa kase ɔ pɛ pi. E sa nɛ waa kɛ lɛ nɛ ná huɛ bɔmi kpakpa hulɔ. Kaa bɔ nɛ o le ɔ, pi ligbi kake nɛ a kɛ peeɔ huɛ. Ke wa ya nɔ nɛ wa kase Mawu he ní, nɛ wa ‘pee e suɔmi nya ní,’ nɛ wa na bɔ nɛ e yeɔ bua wɔ ha a, lɔ ɔ ma ha nɛ wa hemi kɛ yemi ɔ “mi maa wa.” (2 Korinto Bi 10:15; Yohane 8:29) Kikɛmɛ a hemi kɛ yemi nɛ ɔ lɛ ha nɛ Janet nyɛ nɛ e ngɛ e haomi ɔmɛ a nya dae ɔ nɛ.
Janet de ke, “nɔ́ nɛ ha nɛ ye hemi kɛ yemi ɔ mi wa ji kaa i naa kaa Yehowa yeɔ bua mi ngɛ nɔ́ fɛɛ nɔ́ mi. Behi fuu ɔ, nihi bɔɔ mɔde kaa a maa sisi wɔ. Se ke wa sɔle ɔ, blɔ nɔ nɛ Yehowa guu kɛ yeɔ bua wɔ ɔ peeɔ mi nyakpɛ. Ke i ngɛ sɔlee ɔ, i kaiɔ níhi babauu nɛ Yehowa pee ha mi ɔ. Behi fuu ɔ, Yehowa yeɔ bua wɔ ngɛ be nɛ sa mi. Jehanɛ hu ɔ, e ha nɛ i ná nyɛmimɛ Kristofohi nɛ a suɔ mi. A yeɔ bua mi be fɛɛ be, nɛ a peeɔ nɔ hyɛmi nɔ́ kpakpa kɛ haa ye bimɛ ɔmɛ.” *
“I na nɔ́ he je nɛ Yehowa de ngɛ Malaki 2:16 ke: ‘I sume gba puɛmi’ ɔ. Ngɛ nɔ nɛ a je e he ɔ blɔ fa mi ɔ, nɔ́ ko be nɛ dɔɔ nɔ wawɛɛ kaa jã. Be babauu ji nɛ ɔ nɛ ye huno ɔ je ye he, se be komɛ ngɛ nɛ ye hɛ jaa, nɛ e peeɔ mi kaa se nami be ye he. Ke i nu he jã a, i bɔɔ mɔde kaa ma ye bua nɔ ko, nɛ jã peemi yeɔ bua imi nitsɛ hulɔ.” Akɛnɛ Janet ngɔ Baiblo mi ga womi kɛ tsu ní nɛ e tsɔ we e he kɛ ji nihi a he he je ɔ, lɔ ɔ ha we nɛ e hao tsɔ. *
‘Awusahi a tsɛ, kɛ yalɔyihi a he bulɔ ji Mawu.’
Janet de ke: “Lemi nɛ i ba le kaa Mawu ji ‘awusahi a tsɛ, kɛ yalɔyihi a he bulɔ’ ɔ, ye bua mi wawɛɛ nitsɛ. Mawu be wɔ kuae kaa bɔ nɛ ye huno ɔ pee ɔ.” (La 68:5) Janet le kaa ‘Mawu kɛ nɔ́ yaya kɛ́ nɔ.’ Mohu ɔ, e haa wɔ nile “faa,” nɛ e haa wɔ “he wami kpetekpleenyɛ” nɛ e yeɔ bua wɔ ngɛ haomi behi a mi.
Se ke wa ngɛ haoe akɛnɛ wa wami ya je oslaa mi ɔ hu nɛɛ?